
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	25 iunie 2013

	Nr.
	27/516


R A P O R T

 asupra propunerii legislative privind aplicarea unor drepturi ale personalului diplomatic şi consular
În conformitate cu prevederile art.95  din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 609/2011 din 7 noiembrie 2011, cu dezbaterea pe fond, în procedură obişnuită, a propunerii legislative privind aplicarea unor drepturi ale personalului diplomatic şi consular.
La întocmirea prezentului raport Comisia a avut în vedere:

· avizul negativ al Consiliului Legislativ (nr.557/18.05.2011)

· avizul negativ al Consiliului Economic şi Social (nr.2283/12.05.2011)

· avizul negativ al Comisiei pentru buget, finanţe şi bănci (nr.22/491/23.11.2011)

· avizul negativ al Comisiei juridice, de disciplină şi imunităţi (nr.31/1040/14.11.2011)

· avizul negativ al Comisiei pentru politică externă (nr.33/204/15.11.2011)

· avizul negativ al Comisiei pentru egalitatea de şanse pentru femei şi bărbaţi (nr.37/654/23.11.2011)

· punctul de vedere negativ al Guvernului (nr. 470/25.08.2011).

Propunerea legislativă are ca obiect de reglementare instituirea unei derogări de la aplicarea prevederilor art.1 alin. (1) lit. d) din Legea nr.119/2010 privind stabilirea unor măsuri în domeniul pensiilor, în sensul păstrării depturilor de pensie ale personalului diplomatic şi consular în cuantumul cuvenit pentru luna august 2010, înainte de recalcularea prevăzută de H.G. nr.737/2010 privind metodologia de recalculare a categoriilor de pensii de serviciu.
Comisia propune Plenului Camerei Deputaţilor adoptarea propunerii legislative cu amendamente, pentru a elimina discriminarea creată prin recalcularea pensiilor de seviciu ale personalului diplomatic şi consular.
Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

La dezbaterile care au avut loc în şedinţa comisiei din 25 iunie 2013 au participat, în conformitate cu prevederile art.55 din Regulamentul Camerei Deputaţilor:

· d-l Radu Podgorean – Secretar de Stat, Ministerul Afacerilor Externe
· d-l Pietro Pavoni – consilier diplomatic, Ministerul Afacerilor Externe

· d-na Ana-Maria Enache – şef serviciu, Ministerul Finanţelor Publice. 

La lucrările comisiei şi-au înregistrat prezenţa 26 deputaţi, din totalul de 28 membri ai comisiei.

Raportul comisiei a fost adoptat cu majoritate de voturi (o abţinere).

Propunerea legislativă a fost respinsă de Senat în şedinţa din 31 noiembrie 2011.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma dezbaterilor, Comisia propune adoptarea propunerii legislative cu amendamente, redate în anexa la prezentul raport. 




PREŞEDINTE,






SECRETAR,



Florin Iordache






Mihăiţă Găină

Întocmit,

Consilier parlamentar Elena Anghel 

Anexa 

Amendamente admise

În urma dezbaterilor, Comisia propune adoptarea propunerii legislative cu următoarele amendamente:

	Nr. crt.
	Text iniţial
	Text propus de Comisie

(autorul amendamentului)
	Motivarea

amendamentelor propuse

	1.
	Titlul legii
Lege

privind aplicarea unor drepturi personalului diplomatic şi consular


	Lege
privind acordarea unor drepturi membrilor personalului diplomatic şi consular 
Autori: membrii comisiei


	

	2.
	Articolul unic. - Prin excepţie de la prevederile generale ale Legii nr.119/2010 privind stabilirea unor măsuri în domeniul pensiilor, publicată în Monitorul Oficial al României, Partea I, nr. 441 din 30 iunie 2010, pensiile personalului diplomatic şi consular stabilite prin decizia casei teritoriale de pensii înainte de data de 31 august 2010 se plătesc, începând cu data intrării în vigoare a prezentei legi, în cuantumul aflat în plată la data de 31 august 2010.


	Articol unic - Prin derogare de la prevederile Legii nr.119/2010 privind stabilirea unor măsuri în domeniul pensiilor, publicată în Monitorul Oficial al României, Partea I, nr. 441 din 30 iunie 2010, pensiile membrilor personalului diplomatic şi consular al României cu o vechime neîntreruptă de cel puţin 15 ani în Ministerul Afacerilor Externe, stabilite conform legislaţiei anterioare şi recalculate conform prevederilor Legii nr.119/2010 se plătesc începând cu data de 1 ianuarie 2014, în cuantumul cuvenit pentru luna august 2010.

Autori: membrii comisiei


	În scopul protejării dreptului fundamental la pensie al persoanelor afectate de procesul de recalculare din anul 2010, în sensul menţinerii cuantumului avut înainte de recalculare, pentru beneficiarii ale căror pensii s-au diminuat şi care au avut o vechime neîntreruptă în Ministerul Afacerilor Externe de cel puţin 15 ani. 

